Daarmee wil ’n mens nie sê dat die situasie vir die swartes ideaal was nie. Ver daarvandaan. Maar vir ’n groeiende aantal was dit beslis aan die verbeter. (En die polities korrektes wat my nou hieroor wil looi, moet dit maar doen; dit verander niks aan die historiese feite nie.)
Ek oordryf nie as ek sê onder ANC-bewind het Suid-Afrika van die tweede tot die derde kategorie gesak nie. Ja, meer huise is inderdaad gebou. En meer township-inwoners het water en elektrisiteit gekry.
Maar die onderwys het van kwaad na erger gegaan en die aantal disfunksionele skole het enorm toegeneem. Korrupsie het ’n alledaagse verskynsel geword.
En só kan ’n mens voortgaan. Vir Afrikaanssprekendes in die algemeen en Afrikaners in die besonder is dit ook van groot belang dat hul reg op moedertaalonderwys op al drie vlakke steeds meer ingekort word, wat die oorlewing van die taal, ten minste wat sy hoër funksies betref, ernstig in die gedrang bring.
Die groot vraag is: Wat doen ons daaraan? Gaan sit jy en aanvaar dat Gods water nou maar oor Gods akker moet loop? ’n Afgestigte Afrikaner-volkstaat klink mooi, maar is nie prakties haalbaar nie. En die prys wat vir ’n gewelddadige opstand betaal sal word, is honderde kere groter as die voordeel wat daaruit behaal word.
Die Afrikaners is ’n aanpasbare volk met groot energie en vindingrykheid. As ’n mens die geskiedenis van ’n eeu gelede bestudeer, hoe ons mense hulle kollektief uit die as van die Vernedering van Vereeniging uitgeworstel het, hoe hulle – in die woorde van Jaap Steyn – “’n taal gemaak” het, hoe hulle uit die moeras van armoede opgestaan het, dan kan ons die huidige probleme ook oorwin.
Flip Buys se plan het nog ’n voordeel. In verskeie artikels en in laas Saterdag se toespraak het hy daarop gewys dat baie van die probleme wat Suid-Afrika tans ondervind, nie tot die Afrikaners beperk is nie.
Dinge soos beurtkrag en misdaad tref nie net Afrikaners nie, maar die hele bevolking. Daar bestaan nie so ’n ding soos ’n Afrikaner-slaggat in die pad nie; hy hinder élkeen wat daarby verby wil kom.
Die probleme wat só opgelos word, kom ook die res van die bevolking ten goede. En namate jy ’n momentum skep, behoort die ander agter te kom dat hier iets aan die gebeur is wat werk, en sal jy heel waarskynlik steun uit hul geledere ook begin kry.
Só kan dit die begin van ’n magtige dreuning word wat die ANC en die owerheid by wyse van spreke – streng binne die wet – eenkant toe skuif om dinge self aan te pak en op te los.
Baie dankie Leopold dat jy ook iets positiefs se en veral “Laat die afrikaners die voortou neem. Laat Solidariteit ons mense aktiveer om saaam die probleme…. ” Dit is hierdie tipe denke en dan die aksies wat mens moed gee vir die toekoms in SA
Gaan die voorval, waarin die markiestent tydens pres. Jacob Zuma se Versoeningsdagtoespraak weggewaai het, sy aansien by tradisionaliste, wat meen die voorvaders is kwaad vir hom en dus sy politieke oorlewingsvermoë knou?
Dit klink nogal baie asof pres. Jacob Zuma op Versoeningsdag per abuis die toespraak afgesteek het wat vir hom vir die vorige dag se MK-veteranebyeenkoms geskryf sou gewees het, ŉ byeenkoms waar hy en verskeie ander hoogwaardigheidsbekleërs stokkies gedraai het.